Rècord de visites en l’Open House València 2024
24 de octubre de 2024

Una de les activitats satèl·lit més destacades del festival d'arquitectura Open House València (OHV) són els municipis convidats, a través de rutes arquitectòniques (Open Walks) i visites als seus edificis més rellevants, que en esta edició han tingut un increment substancial en les xifres registrades respecte al passat any.

Estes activitats, prèvies al cap de setmana central del festival, que se celebra del 25 al 27 d'octubre a València, tenen com a objectiu obrir i donar a conéixer el patrimoni arquitectònic i històric d'altres localitats.

Llíria ha tornat a participar com a municipi convidat de l’OHV, per segon any consecutiu, al costat d'altres ciutats com Cocentaina o Banyeres de Mariola.

La capital del Camp de Túria va obrir este passat cap de setmana al gran públic sis de les seues joies arquitectòniques a més d'organitzar tres rutes Open Walks. Així, els dies 19 i 20 d'octubre, es va poder visitar de manera gratuïta arquitectures com el Forn de la Vila, novetat d'enguany, i també Ca la Vila, Banys Àrabs, Mausoleus Romans, Termes de Mura i l'església de la Sang, declarada Monument Nacional. A més, es van realitzar les rutes de l’Edeta Romana, la Lyria Medieval i la Llíria Renaixentista i Barroca, i l'activitat Esmorzaret Llirià OHV.

En total, es van comptabilitzar 1.161 visites entre totes les activitats d'este cap de setmana a la localitat de Llíria, xifra que suposa un increment del 62% respecte a les registrades l'any passat.

L'edil de Turisme, Paco García, ha valorat “molt positivament esta experiència, que repetíem de nou enguany, perquè gràcies a la col·laboració amb altres entitats podem donar a conéixer els recursos turístics de la nostra ciutat i el ric patrimoni històric que atresora”.

Per part seua, la directora de l’Open House València, Sara Portela, ha destacat que “des del festival OHV volem posar en valor la riquesa del patrimoni arquitectònic i cultural de tota la Comunitat Valenciana. Fa uns anys ens vam proposar dirigir la mirada més enllà de la ciutat de València, seu del festival, creant la figura del municipi convidat perquè altres localitats pogueren participar d'esta iniciativa que connecta a la ciutadania amb l'arquitectura”.

Open House València

Open House València és un festival d'arquitectura i urbanisme de caràcter internacional que se celebra de manera anual a València i els seus voltants. Es tracta d'un projecte cultural de divulgació, la missió de la qual és acostar l'arquitectura a la ciutadania, a través de visites guiades d'edificis, rutes urbanes, tallers, concursos, taules redones, municipis convidats i altres activitats culturals per a tots els públics, la majoria d'elles gratuïtes.

Pertany a la xarxa Open House Worldwide, una organització mundial formada per més de 50 ciutats de prestigi internacional. La VI Edició de l’Open House València se celebrarà a la capital valenciana del 25 al 27 d'octubre, amb una agenda d'activitats satèl·lit que s'estén durant els mesos anteriors i posteriors al certamen, per a oferir una proposta cultural cada vegada més completa i continuada.